**Colind boem**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Sunt nopțile mai lungi și friguroase

Câte-un salcâm se vaită de măsele

Doar brazi-s drepţi, pe ramuri verzi râd stele

Chiar dacă le-a pătruns mult ger în oase

Nu-mi pasă că spre seară frigul mușcă

Din pana care-ți scrie-o poezie,

Las fulgi de nea să cadă pe hârtie

Și-ascult cu tine un colind cu Hruşcă.

Un strop de vin și buzele în cupă

Mi le scufund adulmecând dezmățul,

Îndelungat și copios ospățul

De sărbători va fi... și-o iarnă după.

- Voioşi ne aşezăm pe cergi de lână

Şi depănăm poveşti cu tâlc, pe-afară

Solstiţiul cântă vesel la vioară

Iar tu te prinzi în joc, mă iei de mână

Şi alergăm spre săniile trase

De îngeri albi. Poteca-i înfundată

Zăpezile-s aşa, ca altădată,

Călătorim prin zodii norocoase,

Hai, lasă-n seara asta poezia,

Vom fi doar noi şi-o vreme de colindă,

Nămeţii vor ajunge până-n tindă,

Dar vom vesti prin lume bucuria.

Ioan Grigoraș Liliana Trif